**Să te scoli de dimineaţă**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să te scoli de dimineaţă, zicea mama către mine,

La găini să dai grăunţe și la porc să dai lături;

Somnoros când vezi că vine Soarele peste coline

C-un boţ cald de mămăligă de Azor să mi te-nduri!

Am plecat copil în lume, și-n credință mi-am promis

Să pun satul de iubire pe cămaşa bolţii sus

Şi să port mereu în minte glasul ce duios mi-a zis:

Să rămâi cuminte, mamă, cât vei fi în lume dus!

Cât de dragă mi-era lunca unde nuferii din bălţi

Găzduiau steluţe albe ca pe pui prin bătături

Şi poiana dintre dealuri unde eu citeam din cărţi

Unui pui de căprioară ce ieşea de prin păduri!

Mă reîntorc la Paști acasă pe o dragă potecuţă,

Iar va fierbe viaţa-n mine ca la joc cu urături

Şi în zorii de mătase, iar te aud cum zici măicuţă:

La găini să dai grăunţe și la porc să dai lături.